ጠቅላይ ሚኒስትር ዶክተር አብይ አህመድ በኡጋንዳ ይፋዊ የስራ ጉብኝት እንደሚያደርጉ ተገለጸ
የኢፌዴሪ ጠቅላይ ሚኒስትር ዶክተር አብይ አህመድ በሰኔ አንድና ሁለት በኡጋንዳ ይፋዊ የስራ ጉብኝት እንደሚያደርጉ ተገልጸዋል።ጠቅላይ ሚኒስትሩ ጉብኝቱን የሚያካሂዱት በፕሬዚዳንት ዩዌሪ ሙሴቬኒ ግብዣ መሆኑን የውጭ ጉዳይ ሚኒስቴር ቃል አቀባይ ጽህፈት ቤት አስታውቋል።ጽህፈት ቤቱ መሪዎቹ በሁለትዮሽ እና በአካባቢያዊ ጉዳዮች ላይ እንደሚመክሩ ጠቁመዋል።በኡጋንዳ የሚያደርጉት ጉብኝት ረዥም ጊዜ ያስቆጠረውን የሁለቱን አገራት ወዳጅነትና የህዝብ ለህዝብ ትስስር የበለጠ ለማጠናከር እንደሚያግዝ ተጠቅሷል።ኢትዮጵያና ኡጋንዳ በኢጋድ ጥላ ስር በደቡብ ሱዳን ሠላም ሂደትና በሶማሊያ ፀጥታ ላይ ተባብረው እየሰሩ እንደሚገኙና ሁለቱ አገሮች የሶማሊያዊያንን ሰላም ለመጠበቅ የሚንቀሳቀሰው አሚሶም የመከላከያ ሃይል ማሰማራታቸውን መግለጫው አብራርቷል።ጠቅላይ ሚኒስትሩ በጉብኝታቸው የኡጋንዳ ብሄራዊ የጀግኖች በዓል ላይ ይታደማሉ ተብሎም ይጠበቃል።ዶክተር አብይ ከዚህ በፊት በጅቡቲ፣ በሱዳን፣ በኬንያ፣ ሳውዲ አረቢያ እና የተባበሩት አረብ ኤምሬቶች ጉብኝት በማድረግ የሁለትዮሽና አካባቢያዊ ግንኙነትን የሚያጠናክር ስምምነት ማድረጋቸው ይታወሳል።